ÚRAD VLÁDY 
SLOVENSKEJ REPUBLIKY
Číslo: ÚV- 5068/2002

Materiál na rokovanie                   
vlády SR

Dodatok č.2

Návrh
finančného zabezpečenia operatívneho zvýšenia prenosových kapacít 
dátových okruhov ÚV SR
___________________________________________________________

Podnet:                                                         Obsah materiálu:
Iniciatívny materiál	1. Nové znenie návrhu uznesenia 
	2. Nové znenie návrhu (materiálu)
	3. Záznam z rokovania ÚV SR a MŠ SR

 

Predkladá:

Tibor  Tóth 
vedúci Úradu vlády 
Slovenskej republiky

 

Bratislava 6. augusta 2002

NOVÉ ZNENIE - DODATOK č.2

NÁVRH
UZNESENIE VLÁDY SLOVENSKEJ REPUBLIKY
č. 
z 

k  finančnému zabezpečeniu operatívneho zvýšenia prenosových kapacít dátových okruhov ÚV SR

Číslo materiálu:UV-3950/2002
Predkladateľ: Tibor Tóth, vedúci Úradu vlády SR

Vláda

A. schvaľuje

A.1. návrh finančného zabezpečenia operatívneho zvýšenia prenosových kapacít dátových okruhov ÚV SR z finančných prostriedkov určených v roku 2002 na realizáciu projektu GOVNET-KASROŠ

B. súhlasí 

B.1. so zmenou použitia finančných prostriedkov pôvodne určených na realizáciu projektu GOVNET-KASROŠ v roku 2002 na zabezpečenie operatívneho zvýšenia prenosových kapacít dátových okruhov ÚV SR

C. ukladá

ministrovi financií

C1. uvoľniť finančné prostriedky z rozpočtovej kapitoly Všeobecná pokladničná správa - z výdavkov rozpočtovaných na celoslovenský informačný systém GOVNET - KASROŠ do kapitoly ÚV SR sumu 37 973 tis. Sk, z toho kapitálové výdavky  13 465 tis. Sk s účelovým určením na zabezpečenie operatívneho zvýšenia prenosových kapacít dátových okruhov ÚV SR. 

Termín: do 25.8.2002

Vykoná:            minister financií

NOVÉ ZNENIE - DODATOK č.2

 Návrh finančného zabezpečenia operatívneho zvýšenia prenosových kapacít 
dátových okruhov ÚV SR

1. Úvod - Súčasný stav
Zriadenie digitálnych okruhov ST, a.s. a technické vybavenie centrálneho uzla v bolo realizované v roku 1996. Odvtedy nenastali prakticky žiadne zmeny v kapacitách týchto okruhov.
Veľký rozmach využívania však nastal vďaka výraznému rozšíreniu obsahu stránok a informačných zdrojov, ktoré zamestnanci ÚŠO využívajú pri svojej každodennej práci, ako aj zvýšenému záujmu občanov, ktorí k nim požadujú prístup.
Tento rozmach bol daný najmä:
- zákonom NR SR č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií), na ktorého základe ÚŠO postupne sprístupňujú na Internete obsah všetkých svojich informačných zdrojov,
- schválením uznesenia vlády SR č. 512 z 13. 6. 2001 bod B.1 na vykonanie rokovacieho poriadku vlády SR a smernice na prípravu a predkladanie materiálov na rokovanie vlády SR, na ktorého základe sa aj pripomienkové konanie k materiálom uskutočňuje elektronicky,
- schválením nových Legislatívnych pravidiel vlády SR uznesením vlády SR č. 512 z 13.6.2001, čím sa zvyšuje elektronická komunikácia pri príprave návrhov zákonov a aproximácie,
- sprístupnením nových informačných zdrojov na WWW stránkach (právne informácie, finančné informácie, vládne materiály a pod.).
Pri zostavovaní rozpočtov pre jednotlivé roky neboli doteraz plne akceptované požiadavky ÚV SR na zabezpečenie prevádzky a ďalšieho rozvoja siete govnet, uplatňované v súlade s uznesením vlády SR č. 47/1997. ÚV SR bol preto schopný len dočasne posilniť prepojenie centrálneho uzla do Internetu, avšak už nie spojenia centra s jednotlivými koncovými uzlami.
Prudké rozšírenie informačných zdrojov a takmer žiadne posilnenie dátových kapacít znamenajú v súčasnosti kritický stav.
Dočasne sa pri najviac ohrozených rezortoch riešilo zvýšenie prenosovej kapacity ich pripojenia tak, že na základe zmluvy doplatili zvýšené náklady za vyššiu rýchlosť pripojenia.

2. Potrebný stav
Dobudovanie govnetu predpokladalo, že subjekty budú pripojené rýchlosťou 2Mb/s. Existujúce pripojenia je preto potrebné zvýšiť na túto úroveň. 
Zároveň, na základe uznesení vlády SR a novej legislatívy, vznikli nové subjekty, ktoré je potrebné tiež pripojiť. Medzi tieto subjekty patrí napr. Ústavný súd SR v Košiciach, ZMOS, Datacentrum, Slovenská lekárenská knižnica , Splnomocnenec pre zahraničných Slovákov, The Fulbright Commission, Národný bezpečnostný úrad, Rada pre vysielanie a retransmisiu, Štátna školská inšpekcia, Úrad pre štátnu službu SR, Puncový úrad SR a ďalší.
Je predpoklad, že vzniknú aj ďalšie. Preto bude potrebné zabezpečiť v centrálnom uzle technickú rezervu. Zároveň pri vzniku nových subjektov, resp. ďalších žiadateľov o pripojenie, kalkulovať v rámci ich rozpočtu aj náklady na pripojenie do siete.
3. Navrhované riešenie
V súčasnosti je od ST, a.s. prenajatých 42 digitálnych okruhov, z toho 41 mestských a 1 medzimestský (Bratislava - Banská Bystrica):
            64 kb/s -          26 okruhov
            128 kb/s -  	 8 okruhov
            256 kb/s -   	3 okruhy
            384 kb/s     	1 okruh
            1024 kb/s -   	4 okruhy

Okruhy budú po zvýšení pripojené do centrálneho uzla rýchlosťou 2 Mb/s. ÚV SR po troch mesiacoch vykoná pre tento uzol vyhodnotenie vyťaženosti okruhov a pripojenia do Internetu. Na základe výsledkov prijme opatrenia na optimalizáciu prenosových kapacít okruhov jednotlivých subjektov tak, že zvýši, resp. zníži prenosovú kapacitu jednotlivých okruhov. V prípade potreby bude zahraničné pripojenie do siete Internet postupne zvyšované až do 32 Mb/s.
ÚV SR bude pravidelne každých 6 mesiacov vykonávať toto vyhodnotenie a prijímať ďalšie optimalizačné opatrenia. Subjektom sprístupní on-line systém kontroly, monitoringu a vyťaženosti okruhov.
U novo pripájaných subjektov sa bude prenosová kapacita zvyšovať postupne podľa ich potreby do 2 Mb/s. 
Zároveň bude v centrálnom uzle pripravená technická rezerva, aby bolo možné pripojiť aj budúcich žiadateľov.
Pre sprístupnený Jednotný automatizovaný systém právnych informácií na Ministerstve spravodlivosti SR nielen pre ÚOŠS, ale aj pre verejnosť na Slovensku a v zahraničí, je potrebné zabezpečiť prenosovú kapacitu pripojenia 8 Mb/s. 

Zabezpečí sa technické dovybavenie centrálneho a koncových uzlov tak, aby bolo umožnené ich prepojenie vysokorýchlostnými okruhmi.
V rámci zvýšenia prenosových kapacít sa zároveň navrhuje aj posilnenie zahraničnej konektivity zo súčasných 4 Mb/s na 16 Mb/s s postupným zvyšovaním na 32 Mb/s podľa potreby.
Súčasná prenosová kapacita 30 Mb/s do slovenského Internetu je zatiaľ dostatočná.
4. Finančné náklady
4.1. Kapitálové výdavky:
Dovybavenie koncových uzlov (65)      	8 395 tis. Sk
Dovybavenie centrálneho uzla   	4 820 tis. Sk
Bezpečnostný projekt 	250 tis. Sk

Spolu   	13 465 tis. Sk
4. 2. Prevádzkové náklady v roku 2002:
Jednorazové poplatky 
za zvýšenie a zriadenie okruhov 	825 tis. Sk

Zväčšenie za prenájom 
okruhov (65) v roku 2002   	22 227 tis. Sk

Zväčšenie za zvýšenie zahraničnej 
konektivity do Internetu v roku 2002 	1 456 tis. Sk

Spolu   	24 508 tis. Sk
Finančné prostriedky budú použité na uhradenie prevádzkových nákladov za prenájom dátových okruhov, zrušenie refakturácií ÚV SR vo výške 768 726 Sk, pripojenie do siete Internet a na materiálno-technické dovybavenie centrálneho a koncových uzlov, ktoré bude v majetku ÚV SR.
Kalkulované ceny sú maximálne a ÚV SR pri objednávaní okruhov uplatní možnosť výberu okruhov od viacerých poskytovateľov s cieľom dosiahnuť nižšie ceny za služby a objemové zľavy pri poskytovaných službách. Úrad vlády SR zabezpečí pri výbere riešenia porovnanie cien technológie, poskytovateľov služieb a prenajímateľov optických vlákien v súlade so zákonom o obstarávaní, uzneseniami vlády SR a aktuálnym právnym rámcom.
V Bratislave 6.8.2002

Záznam z rokovania
dňa 1.8.2002
k materiálu na rokovanie vlády SR č. ÚV-3950/2002 - “Návrh finančného zabezpečenia operatívneho zvýšenia prenosových kapacít dátových okruhov ÚV SR”.

Prítomní: 	Tibor Papp, Ministerstvo školstva SR
		Juraj Dillinger, Úrad vlády SR

Cieľ rokovania:	Odstránenie rozporu z pripomienkovacieho konania

Zástupca Ministerstva školstva SR konštatoval, že zásadná pripomienka, ktorú ministerstvo má k predmetnému materiálu, bola vznesená preto, lebo v materiáli nie je jednoznačne uvedené, či Úrad vlády SR pri zvyšovaní prenosových kapacít okruhov bude optimalizovať finančnú náročnosť, okrem prenájmu digitálnych okruhov od ST a.s., zvážením aj možnosti riešiť zvýšenie prenosových kapacít cez optické káble resp. službami iných poskytovateľov. Ako príklad predložil orientačnú cenovú ponuku Sanetu na realizáciu pripojenia vybraných ÚŠO v Bratislave do siete Govnet cez optické káble.

Zástupca Úradu vlády SR upozornil, že kalkulácia nákladov v materiáli predloženom na rokovanie vlády SR vychádza z aktuálneho verejného cenníka ST a.s. ako cena maximálna. Nakoľko ostatní poskytovatelia nemajú verejne prístupné cenníky a ceny kalkulujú iba pre konkrétne projekty nie je možné ich ceny stanoviť vopred. Úrad vlády SR môže s nimi rokovať až po schválení materiálu vládou SR. Cena za riešenie iných poskytovateľov však nesmie presiahnúť cenu stanovenú v materiáli. V prípade neúspešnosti nových riešení prepojenia 56 subjektov zo strany iných existuje však aspoň jedno realizovateľné riešenie, ktoré je uvedené v materiáli. Zdôraznil, že Úrad vlády SR pri realizácii zvyšovania prenosových kapacít okruhov bude optimalizovať finančnú náročnosť porovnaním cien za riešenie a postupovať v súlade so zákonom o obstarávaní, platnými uzneseniami vlády SR a aktuálnym právnym rámcom ÚV SR.

Záver:
Zastupcovia sa dohodli, že: 
1.	Pripomienky zo strany MŠ SR k materiálu budú vysporiadané v prípade, ak materiál bude doplnený o odstavec v znení: “Úrad vlády SR zabezpečí pri výbere riešenia porovnanie cien technológie, poskytovateľov služieb a prenajímateľov optických vlákien v súlade so zákonom o obstarávaní, uzneseniami vlády SR a aktuálnym právnym rámcom.”
2.	Úrad vlády SR po schválení materiálu v rámci porovnávania cien si vyžiada cenovú kalkuláciu riešenia aj od Sanetu.
3.	Záznam z tohto rokovania predložia ministrovi školstva a vedúcemu Úradu vlády SR, aby po ich rokovaní mohol byť materiál zaradený na rokovanie vlády SR bez rozporov.

V Bratislave 1.8.2002
Vypracoval: Juraj Dillinger